Opdatering Der er ryddet op på stedet, og der er igen åbnet for trafikken i begge retninger, oplyser Sydsjællands og Lolland-Falsters Politi klokken 11.35 på Twitter.

Artiklen er opdateret med information om, at kvinden i personbilen har været fastklemt i to timer, men nu er frigjort.

Fredag morgen er politi og bandvæsen rykket ud til en alvorlig ulykke ved Munke Bjergby.

Her er en grisetransport væltet ned over en personbil.

Færdselsuheld på hovedvej 203, Munke Bjergbyvej ved Munke Bjergby. Grisetransport væltet og der er grise på kørebanerne. Vejen er helt spærret i begge retninger mellem Tersløsevej og Kalundborgvej. Vi anmoder om at der udvises hensyn, og at man søger alternative ruter.#politidk — Sydsjællands Politi (@SSJ_LFPoliti) January 24, 2020

- Det er alvorligt, når en lastbil lægger sig ned over en personbil. Både politi og brandvæsen er fremme nu, men det kommer til at tage lang tid, oplyser vagtchef Lars Denholdt fra Sydsjællands og Lolland-Falsters Politi.

Der er tale om en traktor med en anhængervogn med cirka 100 grise i traileren.

Flere grise skal aflives

Ifølge politiet vil oprydningsarbejdet komme til at tage lang tid.

- Nogle af grisene er kommet til skade og skal aflives deroppe, og der er nogle, der render rundt deroppe, som vi skal ud og indfange, siger vagtchef Lars Denholt.

- Jeg forventer, at der går mange timer, før vejen er åben igen.

Artiklen fortsætter under billedet.

Hovedvej 203, Munke Bjergbyvej ved Munke Bjergby var helt spærret i begge retninger mellem Tersløsevej og Kalundborgvej. Foto: Grafik: Lonni Christiansen

Beredskabsstyrelse er tilkaldt med drone

Beredskabsstyrelsen Sjælland er fremme med otte brandfolk og har sat en drone i luften, oplyser Lars Høg Schour, der er operativ chef i Beredskabsstyrelsen, på Twitter.

Derudover er der indkaldt værnepligtige fra beredsskabsstyrelsen til at indfange grisene.

Vi er kørt med førstevagthavende og syv mand i en pionervogn og en redningscontainer og så er vi kørt med en drone, siger Erik Breum-Christensen fra Beredskabsstyrelsen.

En pionervogn kan blandt andet bruges til frigørelse og afstivning.

- Vores opgave er at hjælpe med at indfange de her grise. Grunden til, vi har sat en drone op i den her forbindelse er, at hvis grisene er løbet langt væk, så vi kan hjælpe med at indfange dem igen.

Artiklen fortsætter under billedet.

En grisetransport med omkring 150 grise er væltet ved Munke Bjergby. Foto: René Lind - Lind Foto

Person er fastklemt

Sydsjællands og Lolland-Falsters Politi meddeler, at vedkommende i personbilen er fastklemt, enten teknisk eller fysisk.

- Personen i bilen er live, og vi har kontakt, siger vagtchef Lars Denholt.

Politiet er nu igang med at spærre af i området. Vejen er helt spærret i begge retninger mellem Tersløsevej og Kalundborgvej.

Artiklen fortsætter under billedet.

Ifølge politiet går der flere timer, inden oprydningsarbejdet er overstået, og derfor vil der være vejen være afspærret i flere timer. Foto: René Lind - Lind Foto

Vi anmoder om at der udvises hensyn, og at man søger alternative ruter, oplyser Sydsjællands og Lolland-Falsters Politi på Twitter.

Kvinde er blevet frigjort

Klokken 10.00 oplyser politiet, at traileren er blevet løftet, så man har kunne trække personbilen ud.

- Kvinden i bilen er blevet frigjort og er på vej til Slagelse Sygehus med henblik på undersøgelse. Hun har været fastklemt i bilen i små to timer, oplyser vagtchef Lars Denholt.

- Efter omstændighederne har hun det godt, men skal undersøges nærmere for følgeskader.

Ifølge Sydsjællands og Lolland-Falsters Politi er det en mand, der har kørt traktoren, som er dybt chokeret over ulykken, og derfor endnu ikke har været i stand til at blive afhørt.